Dié Pretorianers dalk nog dae sonder waterArgieffoto bloot ter illustrasie. (Foto: Unsplash) Rand Water pomp weer soos normaalweg water maar dit kan nog dae neem voordat geraakte reservoirs volloop en alle Pretoriase inwoners weer water in hul krane het. Inwoners van hoërliggende gebiede moet hul veral staal. Rand Water, wat drinkwater aan hoofsaaklik Gauteng verskaf, het Woensdag gesê hy pomp sedert 17:45 weer teen volle kapasiteit water nadat die Stad Ekurhuleni kragtoevoer na sy Mapleton pompstasie herstel het. “Dit sal tyd neem vir die waterstelsel om ten volle te herstel aangesien die meeste van die reservoirs se vlakke baie laag is. Sommige inwoners in hoërliggende gebiede sal dalk nie dadelik water ontvang nie aangesien die stelsel dae kan neem om ten volle te herstel.” ŉ Kragonderbreking by die Mapleton-pompstasie in Ekurhuleni het vroeër vandeesweek tot wateronderbrekings in onder meer Garsfontein, Moreletapark, Mooikloof, Mamelodi, Cullinan en Waterkloof gelei. Rand Water kon in daardie stadium 46% minder water as normaalweg pomp en die vloei van water in sy eie reservoirs was uiters beperk. Die watertoevoer na Tshwane se reservoirs was gevolglik ook beperk.